Keld Albrechtsen (EL), 1999-10-29:
Enhedslisten kan selvsagt ikke støtte dette forslag, og debattens forløb har jo i og for sig også understreget, at den kritik, vi har fremsat af forslaget, er fuldt ud berettiget - i hvert fald forstået på den enkle måde, at forslaget jo er et signal om en omfattende liberalisering på lejeområdet.
Det er jungleloven, der skal indføres, og det er partiet Venstre, der har vundet en afgørende politisk sejr.
Det havde ikke været nødvendigt for regeringen at gå den vej, og jeg synes, det skal nævnes, at det er regeringens valg.
Regeringen kunne være gået til venstre side i Folketingssalen og fremsat et forslag baseret på helt andre principper.
Vi må beklage det, og vi må indstille os på, at regeringen har valgt en hård kurs imod lejerne.
Det er vanskeligt forståeligt, al den stund regeringens vælgerbasis jo næppe i første række er det store erhvervsliv, som har fordelen af det her, men snarere er de mange almindelige mennesker, som har interesse i, at lejerne beskyttes.
Derfor kan man sige, at det for så vidt er ret ubegribeligt, at regeringen fremsætter et forslag af den art.
Jeg vil overlade til regeringen selv at fortolke årsagerne til, hvad den gør, men virkningen er i hvert fald, at de små lejere på erhvervsområdet bliver ladt i stikken.
Det bliver selvfølgelig ikke et problem for Dansk Supermarked og andre store erhvervslejere, ved jeg godt, og hvis det var deres vilkår, som det gjaldt om at sikre, var det sådan set ligegyldigt, hvad der stod i lovgivningen.
De skal nok klare sig.
Men de, der kommer i klemme, er de små erhvervslejere, som har en lille virksomhed eller en lille butik.
Det er dem, som får vanskeligt ved at eksistere, og derfor vil vi også se, at der bliver problemer med at opretholde det, man kalder
de liberale erhverv, i byområderne
, når forslaget her bliver gennemført.
Det er sådan set det korte af det lange.
Så kunne man gå meget ned i detaljerne.
Hr. Knud Erik Hansen
har allerede været inde på spørgsmålet om markedsprincipperne, som bliver indført her.
Jeg er fuldstændig enig med ham i den kritik, han har fremsat, og vi må selvfølgelig i udvalget gennemgå de enkelte punkter. Men det, jeg her vil lægge afgørende vægt på, er den bekymring, det her selvfølgelig må give anledning til blandt alle de private boliglejere.
Hvad kan nu vente dem?
Hvad kan nu vente dem?
Er de det næste offer for denne liberaliseringsbølge, eller kan det isoleres til erhvervslejeområdet?
Det spørgsmål må enhver lejer i Danmark jo stille sig selv i dag, når signalet her kommer fra regeringens side, for hvis de principper overføres til den almindelige lejelovgivning på boligområdet, kan titusindvis af lejere i de gamle boligområder, hvor man har de private lejekontrakter, se frem til voldsomme huslejestigninger og dårlige vilkår i fremtiden. Jeg håber ikke - jeg håber virkelig ikke, at det er det signal, regeringen nu ønsker at give.
Jeg håber, at det kan isoleres til erhvervlejeområdet, men jeg må da indrømme, at det er vanskeligt at se sammenhængen i tingene, hvis det er sådan, at vi skal have liberalisering på det ene område og omkostningsbestemt husleje på det andet område.
Men jeg håber ikke, der er den sammenhæng i tingene.
Det vil sige, at vi vil gå ud fra venstrefløjens side og diskutere med lejerbevægelsen, således at vi allerede nu kan forberede maksimal modstand fra den folkelige bevægelses side mod det, som altså desværre kan frygtes og ventes med dette signal.
Vi vil sørge for, at budskabet om, hvad det er, der foregår herinde på Christiansborg, når ud til alle lejere, så man kan få en debat, og så vi kan få lagt et maksimalt pres på bl.a. hr. Kramer Mikkelsen, i hvis bopælskommune jeg tror der vil være en hel del mennesker, som med stor interesse vil drøfte disse her spørgsmål med bl.a. og specielt hr. Kramer Mikkelsen, som jeg nok tror vil få et gevaldigt forklaringsproblem over for mange københavnske indbyggere.